钦定古今图书集成/明伦汇编/人事典/第010卷 > 《本草纲目》 > 《发髲释名》
## 钦定古今图书集成/明伦汇编/人事典/第010卷 > 《本草纲目》 > 《发髲释名》

李当之曰：“发髲是童男发。陶弘景曰：‘不知发髲，审是
何物。髲字书记所无，或作蒜字。今人呼斑发为蒜发，
书家亦呼乱发为鬈，恐即鬈也。童男之理，或未全明’。”
苏恭曰：“此发髲根也。年久者用之神效。字书无髲字，
即发字误矣。既有乱发，则发髲。去病用陈久者，如船
茹、败天翁、蒲席，皆此例也。”甄立言《本草》作𩮀，𩮀亦发
“也；鬈乃发美貌，有声无质。”陶说非矣。寇宗奭曰：“发髲、
乱发，自是两等。发髲味苦，即陈旧经年岁者，如橘皮、
半夏，取陈者入药更良之义。今人谓之头发，其乱发
条中，自无用髲之义。二义甚明，不必过搜索也。”李时
珍曰：“发髲乃剪，髢下发也。乱发乃梳，栉下发也。”按：许
慎《说文》云：“大人曰髡，小儿曰髢。”顾野王《玉篇》云：“髲，鬄
也。鬄，发髲也。”二说甚明。古者刑人鬄发，妇人以之被
髻，故谓之发髲。《周礼》云：“王后夫人之服，有以发髢为
首饰者”是矣。又《诗》云：“鬒发如云，不屑髢也。”甄权所谓
发𩮀，雷敩所谓“二十男子顶心剪下发”者，得之矣。李
当之以为童男发，陶弘景以为鬈发，苏恭以为发根，
宗奭以为陈发者，并误矣。且顾野王在苏恭之前，恭
不知《玉篇》有“髲”字，亦欠考矣。毛苌《诗传》云：“被之童童。”
被，首饰也，编发为之。即此髲也。